
JDiabette  signa  Melliti  mirabilia  habentur,  et 


adhuc  latet  ejus  natura,  veluti  morborum  plu¬ 
rium  longorum.  Hippocrates  dixisse  fertur, 
«  Acutos  morbos  longis  periculosiores;”  et  certe 
acuti  citius  vel  in  salutem  vel  in  mortem  exeunt, 
at  in  pluribus  longorum  diu  languescit  aeger 

sine  spe  salutis  futurae ;  liuic  neque  solis  ortus 
solatium,  neque  occasus  quietem  praebet :  talis 
est  quoque  aerumna  diabete  mellito  laborantis. 

Cur  alius  morbus  longus,  alius  acutus  et  bre¬ 
vis  sit,  quaestio  dignissima  omnium  ac  utilissima 
est,  et  fortasse  rem  paululum  ratione  prosequi 
liceat ;  facillime,  quo  violentiores  effectus,  eo 
potentiores  causas  esse,  omnes  concedunt,  et, 
cum  effectus  diu  maneant,  si  non  graves  sunt, 
neque  gravem  fuisse  causam.  Quomodo,  igitur, 
evenit,  ut  morbus  ab  origine  mitis,  longus  fieret, 
quippe  cui  nec  dies  et  longinquitas,  nec  ars  me¬ 
dicorum  ulla  remedium  affert  ?  Estne  res  ipsa 
inscrutabilis  natura  ?  Non  ita  esse  amor  gene¬ 
ris  humani  sperare  suadet,  et  hanc  sententiam 
ante  iniisse  quidem,  quam  corpora  omnibus 
modis  et  assiduo  labore  explorata,  ac  mutationes, 
quas  morbo  subeant,  et  serie  et  ordine  comper¬ 
tae  fuerint,  tam  ab  re  alienum  quam  absurdum 
est. 

Si  signa  ineuntis  morbi  mitia  sunt,  vix  causam 
ex  necessitate  lethalem  egisse,  imo  malum  su- 
peiatu  lac  ne,  crederemus*  nisi  experientia  aliter 
docuisset ;  multi  tamen,  morbi  olim  inter  insa¬ 
nabiles 

iiabiles  recensiti,  nunc  arte  tolluntur,  et  nostris 
temporibus  cognitionem  rei  tam  diu  latuisse 
mirum  videtur,  ideoque  numerum  adhuc  dimi¬ 
nui  posse  non  desperare  fas  est ;  si  utique  meum 
esset  de  re  tam  difficili  opinari,  omnes  mihi 
morbos  longos  ac  obscuros,  quibus  nulla  sedes 
certa  sit,  haud  dissimili  inter  se  esse  natura  visos 
pronunciarem  ;  morbos  omnes,  nervorum  cre¬ 
ditos  dico,  et  quibuscunque,  dum  integra  cuncta 
viscera  sint,  febris  et  macies  adsunt. 

Caeterum,  prout  scientia  promota  fuit,  maxime 
ardua,  et  quas  vix  mortalibus  tentanda  videban¬ 
tur,  in  facillima  videmus  mutata  ;  stellae  nume¬ 
rantur,  et  leges  earum  motuum  exponuntur ;  et, 
si  liceat  magna  componere  parvis,  multa  insana¬ 
bilia  credita  corporis  humani,  scientia  medicinae 
melior  summovebit,  neque  morbi  initio  mites, 
longi  et  graves,  et  perniciosissimi  evadent,  neque 
ullius  sedes  dubia  erit,  neque  longe  a  malo  vin¬ 
cendo  remedium  aberit. 

Diabeten  mellitum  consideranti  talia  in  men¬ 
tem  subibant ;  nam  morbus  hic  est  accessu  mi¬ 
tis,  progressu  tardus,  fine  exitialis,  et,  quod  cre¬ 
dere  velim,  causa  oritur  minime  gravi,  quum 
minime  effectus  ejus  primi  graves  sint.  Interea 

tamen, 

tamen,  haec,  ut  licet,  conjectura  est :  “  Ra¬ 

tione  vero,”  dixit  Celsus,  “  opus  est  ipsi  me¬ 
dicinae,  etsi  non  inter  obscuras  causas,  neque 
inter  naturales  actiones,  tamen  saepe  ;  est  enim 
haec  ars  conjecturalis,  neque  respondet  ei  ple¬ 
rumque  non  solum  conjectura,  sed  etiam  ex¬ 
perientia,”  Quod  Celsus  opinatur,  in  medi- 

A 

cina  perpetuum  fuit ;  autem  quis  sanus  non 
desiderat,  ut  quidquam  conjectura  melius  habe¬ 
ret,  quo  ars  nostra  regeretur  ;  vel  quis  est  mise¬ 
ricordia  captus,  qui  in  aegro  periclitaui  conjec¬ 
tura  sua  voluerit  ?  Nihilominus  in  tali  casu  est 
aliquid  mite  praescribendum,  et  reliquum  fato 
vel  naturae  committendum,  ad  quod  medicinae 
genus'  saepe  similitudo  nihil  confert,  et  mors 
morbo  incognito  subit ;  ne  iterum  talis  res  in¬ 
cidat,  nonne  medicus  novum  oportet  petat  con¬ 
silium,  non  ab  rebus  latentibus,  istae  enim  dubiae 
et  incertae  sunt,  sed  ab  iis  quae  explorari  pos¬ 
sunt,  id  est,  cadaveribus?  Praeter  haec,  cum  in 
interioribus  partibus,  morborum  varia  genera 
nascantur,  neminem  dico  his  adhibere  posse  re¬ 
media,  qui  ipsas  ignoret.  Necessarium,  ergo, 
esse  incidere  corpora  mortuorum,  eorumque  vis¬ 

cera  atque  intestina  scrutari,  ut,  quod  aegrum 
est,  id  curare  possimus.  - 

DEMONSTRATA. 

Quis  et  qualis  est  morbus  diabetes,  nempe 
mellitus  et  urinosus  ?  Fere,  cum  definitio  morbi 
cujuslibet  quaeratur,  nihil  nisi  narratio  signorum 
redditur,  sed  haec  sane  nec  explicatio  nec  ratio 
est.  Qua  corporis  conditione  mutata,  orta  signa 
ipsa  sint,  scire  cupimus.  Medici  vero,  quam¬ 
vis  non  bene,  morbum  fabrica  mutata  fierr  posse 
viderunt,  et  quidam,  haud  feliciter  tamen,  cada¬ 
vera  secaverunt.  Anne  renes  sedes  sunt  dia¬ 
betae  ?  Modo  in  hoc  morbo  mortuis  sani,  modo 
non  sani,  etsi  semper  decolores  fuerunt.  Ergo, 
non  pendet  malum  ab  renibus  laesis,  quod  ple- 
rique  reperisse  expectabant.  Pulmones  eorun¬ 
dem  modo  sani,  modo  non  sani;  non .ergo .pul- 

4 

mones  laes i  morbum  fecerunt ;  quamvis  aqua 
multa  urinae,  quam  interdum  cibum  potumque 

superasse 

superasse  dicunt,  functioni  cuidam  pulmonum 
occultae,  vel  viribus  aquam  seu  absorbendi,  seu 
ibi  formandi,  morbo  auctis,  adscripta  sit. 

Vasa  sanguifera  intus  inflammatione  affecta 
invenit  Doctor  Monro  junior ;  sed  similiter, 
multis  afficiuntur  aliis  morbis,  raro  autem  dia¬ 
bete.  Caeterum,  non  vitium  fabricae  ullum  sin¬ 
gulis  trunci  corporis  visceribus  perpetuum  ;  in¬ 
terdum,  contra,  omnia  integra  sunt ;  non  itaque, 
horum  in  ullo  sedes  esse  morbi  comperta  est. 

Capite  recluso,  cerebrum,  cerebellum  et  eorum 
involucra,  in  quibusdam  casibus  sese  male  ha¬ 
buerunt  ;  sed  innumera  exempla  iisdem  in  capite 
malis  aegrorum  sunt,  quibus  nunquam  diabetae 
signa  supervenerunt :  itaque  diabetes  et  haec 
mala  non  inter  se  ullo  vinculo  necessario  con- 
nectuntur. 

Illo  labore  frustra  suscepto,  in  aliam  rei  inves¬ 
tigationem  inierunt ;  morbo  ineunte,  appetitus 
ciborum  maximus  est,  et  urinae  magna  vis  reddi¬ 
tur  ;  ex  concoctione  errante  mali  rationem  petie¬ 
runt  :  plurimum  de  hac  re  chemici  hallucinati 
sunt ;  ad  nova  et  certa  remedia  invenienda  multo 
ardore  contendunt,  res  varias  conferunt,  com¬ 
burunt. 

burunt,  componunt ;  herbas  prohibent,  adipem 
plurimum  exhibent  *  :  heu  !  vita  pervicax  per- 
versaque  scientiam  eorum  illusit,  spemque  super¬ 
bam  fefellit ;  illa  vita  profecto  suis  legibus  gau¬ 
det,  quibus,  qui  non  obtemperet,  temere  nocet, 
et  quicunque  bono  animo  eas  violare  noluit,  ille 
in  regno  vitae,  corpore,  scilicet,  animali,  studeat 
opus  est. 

Si  quis  dicat,  non  anatomiam  tantis  extollere 
laudibus  oportere,  quoniam  nos  multa  cadavera 
secta  nihil  rem  illustrasse  fassi  sumus,  quod  re¬ 
spondeamus,  in  promptu  est ;  si  medici,  nimi¬ 
rum,  satis  caute  multa  morbi  exempla  conside- 
rassent,  non  fabricae  laesae  viscera  isthaec  esse  1 
expectassent ;  quibusdam  diabeticorum  sponte  re¬ 
diit  salus,  his  saltem  sive  capitis,  sive  thoracis, 
sive  abdominis  viscera,  non  corruptae  fuerant 
structurae  ;  itaque,  morbus  ipse  non  necessario 
ab  structurae  vitiis  pendet ;  non  recte  quidem 
in  vitiis  talibus,  id  morbi  genus  consistere  cre¬ 
damus,  cum  vitia  omnimoda  ac  mutationes  ea¬ 
rum 

rumi  partium,  sive  sigillatim,  sive  conjunctim, 
sine  signis  diabetae  quotidie  exstiterint,  et  quod 
ante  omnia  tenendum  erat,  diabetes  non  na¬ 
tura  perniciosus  sit,  quippe  qui  ultro  interdum 
ipso  laborent  em  et  periclitantem  reliquerit. 

Tali,  tene,  eventu  plurimum  generis  nervosi 
affectiones  refert,  quas  modo  evanescunt,  modo 
repetuntur,  modo  tardissime  procedunt,  modo  in 
mortem  ruunt.  Alias  praeterea  succedere,  alias 
praecedere  omnium  vitiis  videntur  organorum  ; 
sed  quotusquisque  usquam  medicorum  se  vitia 
quaslibet  organorum  causas  illarum  affectionum 
necessarias  comperisse  professus  est  ?  Quod  nobis 
saltem  multo  plus  miraculo  est,  anatomici  ac¬ 
tiones  nervorum  morbosas  plurimas,  organis  om¬ 
nibus  intactis,  interfecisse  contendunt ;  sic  quo¬ 
que  de  diabete  mellito. 

Caeterum  comparare  licet  signa  diabetae,  sig¬ 
nis  morborum  generis  nervosi ;  marcorem,  func¬ 
tiones  viscerum  laesas,  appetitus  varios,  secreta 
corrupta,  dolores  vagos  et  incertos,  spasmos,  ri¬ 
gores  nervorum,  distentiones,  tremores,  et  resolu¬ 
tiones,  communia  omnibus  cum  diabete  invenie¬ 
mus,  quod  ad  causas  quoque  minime  inter  se 

differunt,  dentes,  nempe,  infantium  intra  gingi¬ 
vam  diabeten  produxerunt,  gingiva  perforata, 
cessit  diabetes 


His  rebus  concessis,  semper  tamen  usque  re¬ 
curret  quaestio,  quo  valet  anatomia  laudanda  ad 
rem  intelligendam,  cum  aliquis,  nec  diabeten, 
nec  alium  ullum  generis  nervosi  morbum  scal¬ 
pello  adhuc  explicaverit  ?  Sed,  fortasse,  quae¬ 
dam  generis  nervosi,  et  quomodo  ejusdem  partes 
inter  sese  connectantur,  explorare  neglexerint, 
et  fortasse,  partibus  iis  conjunctim  exploratis, 


utilitatem  anatomiae  animo  percipiemus. 


Ut  corporis  humani,  et  partium  ejus  tam  fa- 
bricam  quam  conditionerq  cognoscerent,  viri 
plurimi  ingenio  et  diligentia  praeclari  corpora 
dies  noctesque  scalpello  scrutati,  truncos  ra¬ 
mulosque  et  vasorum  et  nervorum,  necnon  iidem 
quomodo  per  corpus  totum  distribuantur,  summa 
cura  exposuere,  et  hercle  optime  de  genere  hu¬ 
mano  meriti  sunt,  quippe  qui  fere  scientiam  fa¬ 
bricae  corporum  sanorum  perfecerint ;  alii  quo¬ 
que  magni  nominis  cadavera  et  partes  eorum 

-  -  •  -  ■  ■ 

morbo  corruptas  assiduo  labore  examinavere, 
minime  vero  hanc  partem  anatomiae  perfectam 
reddidere.  Diemerbroeck,  Bonetus,  Val- 
salva,  Morgagni,  Baillie,  Monro  junior, 
quomodo  singulae  corporum  partes  singulis  mor¬ 
bis  mutentur,  vitientur,  corrumpantur,  demon¬ 
stravere  ;  et  de  his  rebus  opera  optima  edidere, 
et  quod  hic  affirmaturus  sim,  illorum  scripta 
satis  testabuntur  :  nemo  adhuc  dico  scalpello 
usus,  quomodo  alia  pars  morbo  corrupta  aliam 
partem  trahat,  demonstravit ;  quis,  quomodo 
nervi  singuli,  organorum  morbis  singulorum  af¬ 
ficiantur  ?  quis,  denique,  conditiones  varias 
medullae  spinalis  et  nervorum  ;  et  eorum  om¬ 
nium  involucrorum  et  vasorum  docuit  ?  Hinc 
apparet  haec  prius  omnia  investigasse  et  demon¬ 
strasse  oportere,  quam  anatomia  cohortis  mor¬ 
borum  magnae  sive  naturam  sive  sedem  ostendere 
potuerit. 

Mihi  autem  contigit,  videre  partes  eas  et  ner¬ 
vos  earum  singulos  monstrari  in  cadaveribus 
multorum  spasmis,  et  nervis,  seu  distentis,  seu 
resolutis  interemptorum,  et  quod  maxime  ad 
rem  nunc  propositam  attinet,  cadaver  cujusdarm 

diabetici,  nulla  parte  et  nervo  nullo  neglecto  in¬ 
spici  vidi,  et  in  cadavere  illo  detecta  hic  illus- 
trandi  causa  proferam. 

Vir  xxxi.  circiter  annos  natus,  solita  diabetae 
biennium  perpessus  morbo  periit ;  nihil  ferme 
morbosi  in  cavis  corporis  quae  plerumque  sola 
inspiciuntur,  nisi  quaedam  adhaesiones  inter  pleu¬ 
ras  et  inter  superiorem  cordis  partem  et  pericar¬ 
dium  ;  quibus  additum  est  serum  effusum,  quod 
in  omnibus  morbis  longis  eveniat ;  praeterea  glan¬ 
dulae  et  mesenterii  et  glandula  prostata  solito 
major  et  durior,  necnon  renes  paulo  flaccidiores 
et  ureteres  solito  ampliores.  Spina  autem  aperta 
omnia  pene  morbosa  visa  sunt ;  corpora  etiam 
vertebrarum  sanguine  purpureo  turgebant ;  si¬ 
nus  venosi  lumborum  sanguine  nigro  pleni,  et 
canalis  ipse  ab  osse  atlante  ad  sacri  cavum  us¬ 
que,  quoddam  gelatinosi  purpureo  omnino  colore 
continebat ;  eadem  materies  quoque  nervos  lum¬ 
borum  omnes  circumdabat,  non  solum  inter  spi¬ 
nae  canalem,  sed  per  foramina  spinalia,  et  tuniGae 
nervorum  renalium,  quam  longi  fuerunt,  pur¬ 
pureae  erant ;  dura  mater  medullae  spinalis  in 
cervice  rubra,  ab  octava  vel  nona  vertebrarum 

dorsi 

dorsi  deorsum  purpurea,  et  ad  caudam  equinam 
fulva ;  intra  hanc  duram  matrem,  funiculi  et  fi¬ 
lamenta  funiculorum  vasis  sanguine  plenis  tur¬ 
gebant  ;  in  cervice  venae  vivide  rubrae,  nam 
haec  vasa,  ut  semper,  venae  erant ;  ab  imo  dorso 
purpureae  in  nervis  renum  et  magnae  ;  minus 
turgebant  vasa  ab  ima  cauda  equina ;  in  his 
partibus,  nervi  et  posteriores  et  anteriores  nulla 
re  inter  se  dissimiles  erant ;  venae  mediae  me¬ 
dullae  spinalis,  et  anteriores  et  posteriores,  pariter 
turgebant,  et  in  cauda  nigrescebant. 

Inde  statum  vasorum,  qui  nervis  ab  origine 
suppeditentur,  docemur ;  vasa  etiam  sanguifera 
per  nervos  procedentia,  et  infra  tunicam  durae 
matris  spinae  et  extra,  in  lumbis,  admodum 
turgent ;  et  non  hic  praetereunda  est  observatio 
illa  in  hac  re  summa,  ut  nervi,  scilicet,  ipsi  re-' 
num  fere  per  totum  cursum  rubri  essent. 

Si  hoc  pro  comperto  habeamus,  quandam  uti¬ 
que  relationem  mutatam  inter  nervos  et  eorum 
vasa  didicimus,  et  postea  an  haec  relatio  mutata 
functiones  nervorum  perturbet,  quaerere  nos¬ 
trum  est.  Utinam  ad  rem  tantam  expedien¬ 
dam  verba  satis  apta  in  mentem  venirent !  Au¬ 

tem  volunt atem  et  facultatem  multum  inter  se 
differre  timidus  sentio,  nihilominus  conaturus 
sum. 

Supra  plane  plurima  signa  morbis  nervorum 
dictis,  eadem  ac  diabetae  existere  exposui,  et 
nunc  utrisque  eundem  nervorum  statum  quod  ad 
vasa  existere,  cadaveribus  sectis  stabilire  utile 
erit. 

-S.  .  4  i» 

Plurima  equidem  cadavera  eorum  qui  morbis 
nervorum  periissent,  inter  secandum  vidi,  et 
mihi  visa  quam  brevissime  narrare  licebit.  Ca¬ 
davera  illa,  me  et  aliis  praesentibus,  exploravit, 
et  cautissime  res  hic  expositas  demonstravit,  Ja- 
cobus  Sanders,  M.  D. 

Si  musculus  quivis  motibus  convulsi  vis  cor¬ 
reptus  fuisset,  in  cadavere  per  ejusdem  musculi 
nervos  a  principio  sive  ad  cerebrum  sive  ad  ce¬ 
rebri  cerebellive  crura  ubi -ortum  ducunt,  vasa 
sanguine  turgida  semper  invenimus. 

Quo  violentiores  motus  isti  fuerant,  eo  magis 
turgida  vasa  per  nervos  sunt. 

Vasa  illa  vivide  rubent,  et  eadem  vasa  vivide 
rubra,  venae  sunt. 


Si 

Si  musculus  quivis  motu  privatus  fuisset,  in 
cadavere  vasa  per  nervos  pariter  turgent. 

V asa  autem  haec  non  vivide  rubent,  haud  raro 
quidem  nigrescunt. 

Praeterea,  nervorum  vasa  turgida,  venae  sunt, 
et  saepe  in  utroque  casu  extra  durae  matris  tuni¬ 
cam,  praesertim  spinalem,  plus  quam  intra  ean¬ 
dem  tunicam  turgent. 

Longum  foret  reliqua  omnia  enumerare,  quae 

* 

talibus  cadaveribus  inspectis  visa  fuissent,  nam 
haec  auctores  supra  memorati  literis  numero 
magno  et  ordine  lucido  mandaverunt. 

Hae  sane  res  de  quibus  cogitaremus,  multa  et 
varia  et  magna  praeberent,  quae  ne  scribendo 
longius  prosequamur,  hujus  thematis  limes  ve¬ 
tat  :  sat  sit  interea  monere,  vasa  sanguifera  evi¬ 
denter  et  potestatem  nervorum  et  functionem 
regere  ;  et  fore  ut,  cum  per  nervos  illos  vasa 
turgida  nimis  fortiter  sese  contrahant,  musculi 
eosdem  nervos  excipientes  motibus  convulsivis 
afficiantur,  et,  contra,  cum  violentia  illa  con¬ 
tractionis  diminuatur,  fore  ut  musculi  iidem  mi¬ 
nus  violenter  agant,  itaque,  eadem  ratione  do¬ 
nec  musculi  facultatem  se  movendi  omnino  per¬ 
diderint. 

diderint.  Hinc  quam  ob  causam  nervorum  dis¬ 
tentio  rigorve  in  resolutionem,  vel  spasmi  in 
•  *  § 
paralysin  desinant,  apparet.  Nec  intellectu  dif¬ 
ficile  esse  potest,  cur  aliquis,  nullo  motu  convul- 
sivo  praeeunte,  in  paralysin  incidat ;  docet  rem 
ebrietas,  fatigatio,  et  ubicunque  systema  vasorum 
supra  modum  agendo  gradatim  fatigatum  vel 
exhaustum  fuerit. 

His  rebus  positis,  ad  diabeten  redeamus  :  est- 
ne  diabetes  morbus  nervorum  ?  Cullenus  certe 
in  Neuroses,  imo,  in  Spasmos  retulit ;  in  hac  re, 
tamen,  investiganda  non  virorum  uti  cupimus 
auctoritate,  sed  rerum  bene  perspectarum.  Vi¬ 
ris  claris  sit  honor  ingenii,  sed  Naturae  fides  veri¬ 
tatis.  Sapiens  ignarum,  natura  sapientem  docet. 
Quid,  tandem,  rebus  inter  se  collatis,  dixit  Na¬ 
tura  ?  Eandem,  scilicet,  conditionem  nervis  re¬ 
num  esse,  in  diabetico ,  ac  nervis  organi  cujuscun- 
que  in  paralytico ;  ergo  quaestioni,  quis  et  qualis 
est  morbus  Diabetes  mellitus  et  urinosus,  respom 
deatur,  Morbus  est  nervorum  renum  et  paralyti - 
cus . 

DE  SIGNORUM  RATIONE. 

Ne  cui  quam  propterea  res  adhuc  incerta  vi¬ 
deatur,  quod  diabetae  indicia  nequaquam  suae 
opinioni  paralyseos  renum  respondeant,  non  prae¬ 
cipua  eorum  considerare  inutile  est,  quae  sunt 
magna  vis  urinae  quadam  materia  saccharina  con¬ 
spicuae,  appetitus  ciborum  maximus,  febricula, 
cutis  arida,  et  macies,  quibus  addentur  dolores 
costarum  inferiorum,  lumborum  crurumque,  et 
spasmi  varii,  cum  hi  pene  nunquam  ventriculi 
morbo  defuerint. 

Autem  una  res  bene  comperta  opinione  omni 
praestantior  est ,  quod  si  jam  incidat  effectus 
aliquis  non  intellectus,  non  ideo,  tamen,  est  me¬ 
dico,  re  spreta  vera  utpote  visa,  de  rebus  cogitan¬ 
dum  obscuris  j  porro,  huc  latentium  rerum  con¬ 
jecturae  non  psrtinent,  quia  non  multum  inter¬ 
sit,  quis  effectus,  sed  quis  morbus  sit  ipse,  et 
quod  tam  morbum  quam  ejusdem  effectus  om¬ 
nes  tollat  j  attamen,  si  illa  conditio  nervorum 

comperta 

oomperta  optimam  morbi  signorum  rationem 
praebeat,  quispiam,  quod  objiciat,  non  habebit. 

Inter  signa  consideranda,  communia  a  propriis 
separare  oportet,  et  diabetae  vero  unum  signum 
tantum  proprium,  magnam  nempe  urinae  dulcis 
copiam,  reperimus  ;  caetera  omnino  diabetae  ab¬ 
esse,  et  alia  alias  accedere  possunt. 

In  Bulimia  appetitus  urget,  sed  saccharo  urina 
caret ;  bene  quidem  omnibus,  posse  febriculam, 
cutem  aridam,  cum  macie,  doloribus,  et  spasmis 
perstare,  sine  diabete  ullo,  cognitum  est.  In 
summum,  si  urina  saccharum  continet,  et  non 
aliter,  diabetes  adest. 

Quod  ad  urinam,  in  omnibus  morbis,  et  per 
ejusdem  morbi  curriculum  varie  mutatur,  et  res 
varias,  raro  autem,  et  non  nisi  in  diabete,  mate¬ 
riam  saccharinam  deponit ;  vel  cur  haec  materia 
intra  organa  urinaria  sese  formaret,  quis  dicere 
potest,  nisi  sit  ut  particulis  fluidi  hinc  secreti  in¬ 
ter  se  mutuo  agentibus  res  illa  nova  producatur  ? 
Quod  sane  nihil  paralysi  repugnat. 

Urinae  plurimae  haec  paralysis  rationem  bonam 
ostendere  videtur  ;  quid  vero  paralysis  est,  nisi 
facultas  se  contrahendi  quomodoc unq ue  minuta  ? 

C  Itaque, 

Itaque,  si  vasa  sanguifera  et  secernentia  minus 
se  contrahant,  diametri  eorum  ampliores  lient, 
et  fluida  eo  majori  copia  transire  permittant  ; 
eodem  pertinent,  et  rationem  rei  roborant,  renes 
diabeticorum  sernper  decolores,  rubore  nimirum 
puniceo,  molles,  interdum  etiam  flaccidi,  quae 
haud  dubie  omnia  paralysin  sequuntur. 

Monitum  est  quoque  spasmos  varios  hoc 
morbo  incipiente  oriri,  et  costas  inferiores,  et 
lumbos  et  crura  dolei’e,  simul  ac  feminarum 
mensibus  retardatis  evenit,  et  pari  nimirum 
causa,  nam  in  utroque  exemplo  nihil  sunt  nisi 
indicia  vera  nervorum  male  habitorum,  qui  ori¬ 
ginem  intra  canalem  spinae  lumborum  habent  ; 
saepissime  autem  hi  dolores  sine  diabete  exis- 
tunt,  et  hoc  quidem  fit,  quia  nervi  renum  raro 
trahantur. 

Diabete  inveterascente,  sicut  in  omnibus  aliis 
morbis  longis,  fieri  assolet ;  affectiones  variae  sese 
manifestant,  et  crus  alterum  aut  brachium  aut 
alia  pars,  sive  torpore  sive  paralysi  corripituxv 
quod  quoque  in  omnibus  morbis  nervorum  longis 
supervenire  gonstat 

Una  res  attento  animo  dignissima  restat  y  si 
quando  in  parte  cervicis  posteriore,  dolores  acuti 
orti  fuerint,  praesertim  morbis  in  longis,  qualis 
diabetes  est,  plerumque  actum  est  de  aegro ;  haec 
est  plane  periculi  summi  causa,  quod  exinde 
nervi  organorum  vitee  primorum  procedunt,  quo¬ 
rum  pro  laesione  functiones  vitales  aut  impedi¬ 
untur,  aut  perturbantur,  aut  in  aeternum  quies¬ 
cunt. 

Diabete  ille  detentus,  cujus  casus  nuper  men¬ 
tionem  feci,  nervis  brachiorum  distentis,  paucas 
post  horas  animam  efflavit ;  nervi  brachiorum, 
ut  omnibus  cognitum,  ab  cervicis  medulla  oriun¬ 
tur. 

Quomodo  nervi  spinales,  seriatim  quasi,  capi¬ 
antur,  disserendi  non  hic  est  locus  ;  hoc  tantum 
propono,  ut  aliquis  curiosus  hysterice  paroxysmi 
accessionem  et  progressum,  et  decessionem,  con¬ 
sideret  ;  in  tali  casu,  mirum,  nervi  spinales 
subito,  raptim,  summa  vi  sursum  ad  guttur  us¬ 
que  agunt ;  musculi  abdominis  tenduntur,  in? 
testina  torquentur,  coipus  retrorsum  flectitur, 
membra  convelluntur,  suffocatio  mortem  minitari 
videtur  j  denique,  ut  epilepsiam  animadvertat, 

quo 

quo  in  morbo  aeger  subito,  per  totum  corpus  cor¬ 
reptus,  procumbit  humi,  sensu  omni  privatus  ; 
verum  enimvero,  ea  mala  extrema,  quibus  modis 
nervi  spinales  afficiantur,  quam  optime  demon¬ 
strant  ;  eadem  que,  ni  multum  fallor,  studioso 
rerum  medicinae  multas  cogitationes  perquam 
utiles  suggereqt. 

Summatim,  quae  omnia  supra  dicta  sunt,  mon¬ 
strare  et  arguere  videntur,  Diabeten,  scilicet, 
Mellitum  et  Urinosum  speciem  Paralyseos  esse, 
functionem  in  eo  morbo  renum  vitiatam  ab  ner¬ 
vis  renum,  et  eorundem  nervorum  vasis  simul 
affectis,  pendere  ;  ideoque  diabeten  ipsum  ge¬ 
neris  esse  Nervosi. 


DE  DIABETE  MELLITO  CURANDO. 

Aliquando  natura,  nunquam  arte  sublata 
iuit  haec  affectio,  itaque  adhuc  cohortis  est  mor¬ 
borum  invictae.  Nuper,  tamen,  quosdam  scio 
-credidisse,  se  remedia  certa  contra  diabeten  in¬ 
venisse.  Rollo  adipe  multo  tam  pro  medica¬ 

-mento  quam  cibo  usus  fuit,  at  non  feliciter ; 
nam  Centurio  Meredith,  quem  ita  medicus 
ille  sanatum  putaverit,  postea  morbo  mortuus 
est :  eorum,  qui  sanguinem  missum  laudaverunt, 
rvix  mentionem  facere  necesse  est :  aegrum  quen- 
dam  ineunte  diabete  robustum  et  fortem,  qui 
saepe  sanguinem  multum,  medico  suadente,  per¬ 
didit,  misere  infirmum  periisse  vidi.  Vicissim 
in  Nosocomio  Edinburgi  omnes  eos  modos  me¬ 
dici  summa  cura  adhibuerunt,  sed  semper  mor¬ 
bus  modos  omnes  superavit ;  quae  plane  docent 
nova  auxilia  esse  petenda. 

Si  supra,  diabeten  eodem  esse  genere  quo  ner¬ 
vorum  resolutiones  sunt,  visum  fuerit,  utrique 
idem  sit  genus  remediorum,  oportet ;  si  supra, 
nervorum  incipientium  vasa  sanguifera  in  omni 
paralyseos  casu,  sanguine  turgida  esse  demon¬ 
straverimus,  facile  vasa  illa  in  modum  idoneum 
reducenda  fatebimur ;  praeterea,  bene  cognitum 
est,  vasa  diu  vi  sanguinis  distenta  infirmari,  et 
vix  se  contrahere  posse ;  quamobrem  inter  cu¬ 
randum  tam  sanguinis  molem  summovere,  quam 
vasis  se  contrahendi  facultatem  restituere,  opus 
est.  Porro,  functionibus  multis  et  actionibus 

naturalibus  diu  perturbatis,  totum  corpus  infir¬ 
mum  fit,  et  maxime  ejusdem  corporis  vasa 
cuncta  sanguifera,  quae  omnia  quoque  summa 
ope  reficienda  sunt. 

Cum  vero  moles  sanguinis,  quae  nocet,  nervo¬ 
rum  filamenta  ab  origine  sive  intra  caput,  sive 
intra  spinam  dorsi  opprimat,  primum  vasg  eo¬ 
rum  sublevare,  iisdemque  motum  adaugere,  et 
facultatem  se  contrahendi  reddere,  necessarium 
est. 

Si  vultus  resolutione  afficiatur,  capiti  appli¬ 
centur  cataplasmata  rneioes  vesicatorii,  et  postea, 
ne  nimis  cito  actio  diminuatur,  incitantia  varia, 
ut  sinapi,  camphora,  oleum  terebinthinae  vola¬ 
tile,  perfricando  adhibeantur.  Si  brachia,  ea¬ 
dem  remedia  posteriori  cervicis  parti  applicata, 
plurimum  proderunt ;  si  crura,  spinae  lumborum ; 
si  pulmones  et  viscera  abdominis,  dorso  toti,  &c. 
Eodem  tempore,  frictiones  membri  cujuscun- 
que  affecti,  auxilio  sunt  optimo.  Ad  totum 
corpus  reficiendum,  et  cibus  et  potio  valentis- 
simi  generis  aptissima  sunt ;  praeparata  hydrar- 
gyri  caute  adhibita,  functiones  viscerum  pro¬ 
movent  ;  et  languorem  vasorum  sanguiferorum, 

necnon  absorbentium,  praeparata  digitalis  pur¬ 
pureas,  paucos  dies  sumpta,  fortiter  tollunt,  iis¬ 
dem  motum  idoneum  vel  aequilibrium  instau¬ 
rant.  Talis  est  curatio  generalis  quas,  praeci¬ 
piente  Jacobo  Sanoers,  M.  D.  funditus  omnem 
fere  resolutionis  varietatem  summovit,  nedum 

9 

eruit. 

In  pluribus,  monendum  est,  casibus  tarda  cu¬ 
ratio,  plerumque  tamen,  felix  est,  et  perseveran¬ 
tiam  multam  etiam  per  menses  multos  requirat, 
sed,  si  morbus  non  longus  fuit,  cito  saepe  sanatio 
supervenit ;  eadem  curandi  methodo  in  diabete 
mellito  uti  suadere  velim ;  nam  si  morborum 
similitudo,  et  anatomiae  scientia  ad  eorum  cog¬ 
nitionem  et  curationem  conducant,  hanc  ratio¬ 
nem  spe  optima  sequemur. 


FINIS. 


■  *  ■ 


' 

-'I 


•'  ■  \  A  • 

!  ■:  '  •  . 

H  \  \ 


» 


■  ■  -*■ 


■:  •  :  : 

V.  •  ■’  n-  '•  v 

’■■■  '''  ,  :  :  .  . 

»■  jt  I;5#|  :- 

>i/  •  •  •••  • 


.'  \  • 


\ 

, 

.  :  .  . 

•• 

L  i 


